Коми Республикаса Юралысь Вячеслав Гайзер чолöмалiс регионса олысьясöс Коми Республика котыртöмсянь 89 во тырöмöн.

Тайö гажлы сиöм концерт дырйи Коми Республикаса Юралысь пасйис, мый 90 вося гöгрöс пас кежлö регион воö «выль могъясöн – экономикаын выль юкöнъяс лöсьöдöмöн, социальнöй инфраструктура сöвмöдöмöн, и ставыс тайö – республикаса олысьяслы бур олöм вылö».

В. Гайзер тöдчöдiс, мый могъяссö пöртны олöмö ковмис экономикаын ыджыд кризис дырйи. Тайö условиеясын серпасыс эз вежсьы лёклань, сы вöсна мый миян регионлöн эм ломтас да энергетика комплекс.

Та дырйи 2010 воын квайт тöлысьöн, сэксянь, кор заводитiсны збыльмöдны кризислы паныд медшöр туйвизьяс, республикаын кутiсны ёнджыка стрöитчыны, тшöкыдджыка эштöдны оланiн, унджык кутiс воны сьöмкудйö вот. Регионын содö чужысьяс лыд. 2009 воын республикаын чужис 11868 кага – медся уна 1993 во бöрын. Мортлöн оландырыс нюжалiс 66 арöсöдз, тайö 4 во вылö унджык бöръя 5 во серти.

«Тайö ичöтик, но тöдчана воськовъяс öнiя олöмын. Ми вермим кутчысьны, öнi колö быдмыны, сöвмыны. Та вылö подулыс – миян бизнес-гигантъяслöн инвестпроектъяс. Сыктывкарса ЛПК-ын пöшти пöртöма олöмö «Степ» проект, «Газпром» заводитiс стрöитны «Бованенково – Ухта» труба провод, «Енисей» босьтчис переработайтны мусир Усинскын. Экономика кутiс бурмыны. Комиын производственнöй вынйöр сöвмöдiгöн ми ог вунöдöй социальнöй юкöн, йöз йылысь, кодъяс лöсьöдiсны да лöсьöдöны тайö вынйöрсö», - висьталiс В.Гайзер.

«Мöд во республикалы тырас 90 во. Эска, мый тайö гöгрöс пас кежлö бурмас экономика, социальнöй олöм, культура. Миянлы тайöс колö вöчны ставлы öтлаын», - пасйис Коми Республикаса Юралысь.